Wojerecy budu wot přichodneje soboty wo atrakciju bohatše. Tón dźeń mjenujcy wotewru wosrjedź města nowy Zusowy kompjuterowy muzej.
Wojerecy (UH/SN). Po tym zo bě Konrada Zusowy kompjuterowy muzej 20 lět na Wojerowskej industrijowej přestrjeni, potajkim cyle na kromje města, dožiwi město nad Čornym Halštrowom sobotu, 28. januara, zawěrno hwězdnu hodźinu. Přetož dawno přemały kompjuterowy muzej dóstanje swój nowy domicil w přetwarjenym wysokodomje na Bonhoefferowej 1-3, potajkim wosrjedź města. Tónle měznik měšćanskich stawiznow chcedźa tón dźeń wot 10 do 17 hodź. ze wšitkimi wobydlerjemi a dalšimi wopytowarjemi woswjećić.
szl_Latn szl_Latn